Papersnake/gushiwen huggingface dataset:
江行第八十七
文天祥（宋代）

萧萧白杨路，死人积如丘。
大江东流去，苍山旌旆愁。
水调歌头
刘基（明代）

雨过百花尽，绿叶自成帷。翛然惊破残梦，何许一黄鹂。

独上高楼凝望，不见阳春去处，惟见草离离。且喜画梁燕，还傍旧巢归。

理纨扇，清竹簟，试单衣。莫思身外闲事，有酒便须挥。

蝼蚁王侯同尽，何用名标竹帛，留与后人疑。坐久暮天碧，月在绿杨枝。
岁暮皈自城中，一病垂死，病起遣闷四首
杨万里（宋代）

病起行不得，坐久情不舒。
倔强妻子前，欲扶羞索扶。
且呼斑竹君，寸步与我俱。
远行亦未决，聊复循庭除。
平地谁云觉，陟降即少徐。
平生四方志，八极视若无。
西飞折若木，东厉骑鲸鱼。
即今卧藜床，一起还九嘘。
力惫志犹在，床头寻湛卢。
新凉
陆游（宋代）

尽道新凉好，无如昼漏长。
奇文窥楚屈，妙理玩蒙庄。
静卧贫犹乐，高歌醒亦狂。
翩翩双蝶子，也似惜年光。
到九锁陆永仲出迎次韵二绝
陈律（宋代）

失身名利易沉浮，晚悟真筌盖退休。
咫尺洞天无间阻，百岩芝蕨为吾留。
江山万里图
宋无（元代）

只尺寒流千万峰，湍声寂寂暮猿空。买船欲泛春潮雨，楚树吴云是画中。
偈颂一百六十首
释宗杲（宋代）

今朝又是五月五，大鬼拍手小鬼舞。
蓦然撞著桃符神，两手椎胸叫冤苦。
艾人云，休叫苦，
只有一处堪回互。回互不回互，
回而更相涉，不尔依位住。
次韵朱塘三首 其一
许月卿（宋代）

杏坛黄叶满霜林，何幸朱塘兀古枌。试上月台因问月，知涵云谷几多云。

梦游当日成何事，嗜学于今喜旧闻。我意昨游春水满，重来秋意见涯垠。
浣溪沙 春闺
王瑞淑（清代）

淡绿轻红掩画楼。珠帘尽日下金钩。玉人鸾镜倦梳头。

春老梦金芳草路，销魂人在木兰舟。月明何处弄箜篌。
简提刑吴大卿二首
周必大（宋代）

瑞节频移意可知，西川西广又江西。
苏黄到处君行部，物色分留待品题。
次韵陈维允姑苏钱塘怀古
倪瓒（元代）

江山国破后，吊古一经行。
辇路苔花碧，御沟菰叶生。
古迹今宁有，新城江上横。
正月七日雪晴
张耒（宋代）

西窗融雪飘如雨，故与新春作薄寒。
昨夜雁声浑向北，梦魂随去过关山。
标指六偈
释清远（宋代）

心光虚映，体绝偏圆。金波匝匝，动寂常禅。念起念灭，不用止绝。

任运滔滔，何曾起灭。起灭寂灭，现大迦叶。坐卧经行，未曾间歇。

禅何不坐，坐何不禅。了得如是，始号坐禅。坐者何人，禅是何物。

而欲坐之，用佛觅佛。佛不用觅，觅之转失。坐不我观，禅非外术。

初心闹乱，未免回换。所以多方，教渠静观。端坐收神，初则纷纭。

久久恬淡，虚闲六门。六门稍歇，于中分别。分别才生，似成起灭。

起灭转变，从自心现。还用自心，返观一遍。一返不再，圆光顶戴。

灵焰腾辉，心心无碍。横该竖入，生死永息。一粒还丹，点金成汁。

身心客尘，透漏无门。迷悟且说，逆顺休论。细思昔日，冷坐寻觅。

虽然不别，也大狼籍。刹那凡圣，无人能信。匝地茫茫，大须谨慎。

如其不知，端坐思惟。一日筑著，伏惟伏惟。
偈颂八十五首
释妙伦（宋代）

始从鹿野苑，终至跋提河。
於是二中间，未尝说一字。
年年花卉竞芳时，东风一阵成狼藉。
蝶恋花
程垓（宋代）

晴日溪山春可数。水绕池塘，知有人家住。寻日寻花花不语。旧有春恨还如许。

苦恨东风无意绪。只解催花，不解催人去。日晚荒烟迷古戍。断魂正在梅花浦。
倚杖
吴孺子（明代）

贫病吾将老，江湖度岁华。
艰难惟有泪，飘泊更无家。
倚杖惭归鸟，临池惜落花。
秋风何太早，瑟瑟向蒹葭。
岳帅降笔命作画屏四景诗 其四 西湖
何梦桂（宋代）

柳堤花港落红尘，独鹤归来日半曛。惟有五云山下路，至今人说岳王坟。
读李斯传
曹邺（唐代）

一车致三毂，本图行地速。
不知驾驭难，举足成颠覆。
欺暗尚不驾，欺明当自戮。
难将一人手，掩得天下目。
不见三尺坟，云阳草空绿。
谢诸友见和
胡寅（宋代）

飞霙三日太欺春，扑地鹅毛积万钧。
沙上几人迷去迹，风前何万问来因。
谅非天造夸工巧，当是神机有屈伸。
松竹未应寒改操，龙蛇有喜蛰存身。
绿窗朱户偏饶色，琼树瑶林不染尘。
笑粲争妍人似玉，狂歌先醉发如银。
方盾衣袂天花集，俄见庭除木屑匀。
多谢众诗相映发，笔端六出更尖新。
元发弟携家避水於迎山阁且赋二小诗寄诸子勉次其韵 其一
李光（宋代）

襁负苍皇冒雨来，烹茶煎石暂相偎。南山况值秋天爽，卯酒时时自一杯。
赠谭复堂先生
吴俊卿（清代）

种柳红尘隔，填词白屋温。天宽容故我，地僻闭閒门。

冷抱箧中集，凉开湖上尊。归来陶靖节，松菊想犹存。
奉和虢州刘给事使君三堂新题二十一咏。月台
韩愈（唐代）

南馆城阴阔，东湖水气多。直须台上看，始奈月明何。
郊寺送华舍人芝台奉使西塞还乡
孙继皋（明代）

城阴花木隐禅扃，系马人看使节停。转饷已窥秦塞紫，行山犹指蓟门青。

交情梦里占离合，世事尊前感醉醒。惆怅风萍不暂住，乡心今夜逐寒星。
子骏作真率会招安之不至二首 其二
范纯仁（宋代）

齐眉举案人谁似，异膳常珍必自调。真率攀邀宜莫应，蚍蜉大木固难摇。
【中吕】满庭芳　赠歌者
徐再思（元代）

犀梳玉簪，歌裙翠浅，舞袖红深。风流消得缠头锦，一笑千金。痛饮时花前
痛饮，知音人席上知音。春无禁，蜂蝶快寻，先到海棠心。
装简
李之世（明代）

一囊空复尔，客计若为欢。久矣谋生浅，于今出户难。

疏交谁可托，冷面竟羞干。且置休相问，回灯语夜阑。
在伯沅陵俱和前诗复次韵五首 其五
赵蕃（宋代）

二君思飘飘，独我意落落。博乎犹贤已，谑兮不为虐。

是中有关键，未易轻启钥。至味匪盐梅，舍古复奚酌。
九月十二日折菊
陆游（宋代）

黄菊芬芳绝世奇，重阳错把配萸枝。
开迟愈见凌霜操，堪笑儿童道过时。
燕歌行二首·其一
曹丕（魏晋）

秋风萧瑟天气凉，草木摇落露为霜。
群燕辞归鹄南翔。(鹄南翔 一作：雁南翔)
念君客游多断肠，慊慊思归恋故乡，君为淹留寄他方。(多断肠 一作：思断肠：君为 一作：何为）
贱妾茕茕守空房，忧来思君不敢忘，不觉泪下沾衣裳。
援琴鸣弦发清商，短歌微吟不能长。
明月皎皎照我床，星汉西流夜未央。
牵牛织女遥相望，尔独何辜限河梁。
偈颂九十三首
释梵琮（宋代）

蹉女自惭多丑拙，看头上雪成堆。
春来思得一回嫁，却请东君为作媒。
过毛竹山
章鉴（宋代）

一重关复一重关，一步难于一步难。
地僻林深晴亦湿，山高风猛夏犹寒。
断崖云影挂枯树，劈涧雷声走怒湍。
不信世间陵欲变，野樵偏识旧衣冠。
沈生来天台示予董子繁露
顾璘（明代）

沈君布衣人，藏书满千卷。开口谈黄虞，何心耻贫贱。

我生与世多乖张，交谊向君偏缱绻。九月山城桂花白，尘飞郡斋无过客。

蹇驴箬帽云中来，忽若炎天堕松雪。解囊乍读繁露书，举觞新荐望潮鱼。

生逢奇事即快意，何必歌舞为欢娱。我亦未得乐，君亦不肯留。

仰视天台路，坐负桃源游。会须共钓石湖去，莫遣岁月共悠悠。
纸帐
释居简（宋代）

玉楮亭亭称冷官，晴云垂地著蒲团。梦回不复疑胡蝶，犹记蟾枝宿广寒。
诉衷情·碧天明月晃金波
佚名（宋代）

碧天明月晃金波。清浅滞星河。深深院宇人静，独自问姮娥。圆深少，缺时多。事因何。嫦娥莫是，也有别离，一似人麽。
野步
盛徵玙（清代）

负郭人家蚕上箔，隔溪村落犊归田。满堤杨柳满畦菜，黄到维摩岭上烟。
游元兴寺
马南宝（宋代）

坐阅人间几劫灰，试从清浅问蓬莱。
此山此水自古有，是佛是仙何处来。
春暮郊居寄朱舍人
武元衡（唐代）

幽深不让子真居，度日闲眠世事疏。春水满池新雨霁，

香风入户落花馀。目随鸿雁穷苍翠，心寄溪云任卷舒。

回首知音青琐闼，何时一为荐相如。
借虚谷太博狂吟十诗韵书怀并呈太博
杨公远（宋代）

头颅搭飒一山翁，万事随宜敢讳穷。
不结东华尘土梦，何干北海马扣风。
半生踪迹从容里，一片襟期冷淡中。
兀坐有时参世味，古今兴废转头空。
南安谒濂溪先生祠
邵宝（明代）

一脉濂溪水，中涵太极天。契符三圣后，冠冕四儒前。

庭谒初除草，峰寻几问莲。略谙光霁在，有笔未能传。
和叶叔豹
姜特立（宋代）

暮龄旌节宠旋归，感谢皇恩念细微。
已是丘园添盛事，更兼山水借清晖。
老来自合深韬晦，语妙偏能相发挥。
祝我青松君意厚，尚嫌诗瘦捐腰围。
杂咏一百首 其四十七 刘向
刘克庄（宋代）

窃弓俱奋臂，窥鼎迭磨牙。同姓馀中垒，昌言抑外家。
题月下裁衣图
陈继（明代）

香帏风卷月团团，睡起裁衣思万端。
秋叶未红金剪冷，玉门关外不胜寒。
冯存澄为明皇占
不详（唐代）

合同斩关，铸印乘轩。始当果断，终得嗣天。
会新第进士和陈振享韵
袁说友（宋代）

梧桐风细月将楼，犹得公余款俊游。
喜入芳樽凉彻夜，风生绮席气横秋。
两魁前躅高三辅，八隽飞觞照一州。
屈指吴门多盛事，眼看勋业佐宸旒。
天下第二钟歌
艾性夫（元代）

濒江破寺如胶舟，大镛露立寒飕飕。
金绳铁纽作断绠，土花苔碧生栾头。
我来摩挲考岁月，偻指落落三百秋。
想当营度欲鼓火，野鬼夜哭山精愁。
铸之以绍威六州之铁，衅之以景升千斤之牛。
载之以长河万斛之舰，貯之以齐云百尺之楼。
风高一撞撼天地，世更几变宜追蠡。
眼中惊见已无双，天下才称为第二。
庚庚古扁磨苍珉，徐郎妙墨吹玄云。
声光暗哑尽埋没，宇宙颠倒方纷纭。
昭陵石马化为土，于上蒲牢幸存古。
山僧作屋稳盖藏，他日岐阳求石鼓。
过宾秋园亭
林尧光（清代）

策我红藤杖，开君白版扉。山亭棕树暗，石磴枳花飞。

小隐偏危帽，幽寻尚氎衣。此时足虾菜，江口子鱼肥。
挽元僧正
许景衡（宋代）

物外孤高客，人间九十春。朋游多有道，学子略成尘。

仙岭浮云散，寒潭夜月新。孤生长感怆，先友更何人。
别家后次飞狐西即事
马戴（唐代）

远归从此别，亲爱失天涯。去国频回首，方秋不在家。

鸣蛩闻塞路，冷雁背龙沙。西次桑干曲，洲中见荻花。
陈
方回（元代）

倏忽还如晋灭吴，六朝宫殿永榛芜。
千娇玉座酣醽醁，一命青丝系辘轳。
早使阁中无贵嫔，未应阙下有蛮奴。
他时月夜逢杨广，衣钵相传不早无。
新晴
路承鋆（清代）

天气新晴昼启扉，远山青翠上人衣。雨馀败壁群蜗聚，日落横塘一鹭飞。

小径红稀花未放，荒畦绿满菜初肥。前溪昨夜添三尺，采药僧还不得归。
长安春望感怀
寇准（宋代）

灞岸春波远，秦川暮雨微。
凭高正愁绝，烟树更斜晖。
平昔于王褒赠周处士八绝中喜诵其龙尾禅室一
晁说之（宋代）

何许人到来，得药寻归径。
吾庐月不落，象外独常静。
庾顺之以紫霞绮远赠，以诗答之
白居易（唐代）

千里故人心郑重，一端香绮紫氛氲。开缄日映晚霞色，

满幅风生秋水纹。为褥欲裁怜叶破，制裘将翦惜花分。

不如缝作合欢被，寤寐相思如对君。
李少妇词
崔庆昌（明代）

相公之孙铁城李，养得幽闺天质美。
幽闺不出十七年，一朝嫁与梁家子。
梁家之子鸾凤雏，珊瑚玉树交枝株。
池上鸳鸯本成匹，园中蛱蝶何曾孤。
丈夫壮志仕远方，山川阻绝道路长。
儿女含情不忍别，一别那堪肠断绝。
高梧叶落黄花香，忽惊今日重阳节。
佳晨依旧复谁在，满苑茱萸不堪采。
更上高楼望远天，天涯极目空云烟。
不向旁人道心事，回头滴泪空潸潸。
牛羊归尽山欲夕，门外终无北来客。
此身愿得归泉士，死后那知离别苦。
春花易落兰早摧，凤台翠幄垂蛛丝。
芳魂不作武昌石，定寄湘江斑竹枯。
斑竹枝头杜鹃血，血点泪痕俱不灭。
青山碧草夜茫茫，千古香魂坟上月。
烟霞坞二首 其二
程九万（宋代）

鬓发几星星，风霜抑饱经。年华轻过鸟，身世俯危亭。

寒碧还相照，飞湍盍暂停。平生爱山眼，分外为渠清。
钓台二首
缪瑜（宋代）

王阳在位贡公喜，何况故人作天子。
掉头不肯从渠游，地把丝竿钓江水。
欲将此意问遗灵，寂寞江山唤不应。
至今桐江一拳石，留得人间千古名。
康郎山功臣庙歌
金德瑛（清代）

红罗真人起滁濠，天弧堕地扬旌旄。龙蟠虎踞定南国，削平僣乱如吹毛。

上游楚气氛颇恶，奋臂怒比螳螂骄。江汉窃据意未定，骑鹿欲向南山遨。

南昌坚城铁作瓮，撼山有力空为劳。金陵援师来，飒飒乘风飙。

谋臣猛将谈《六韬》，从以仙人周颠左右舟中翱。贼徒返旆出彭蠡，扼吭不得通江潮。

罪贯不盈势不灭，介恃战舰匡庐高。鲸鲵小捷遽得意，纪信出诈汉王跳。

遂令三十六将同战死，庙貌留祀康出椒。中山一人丁普郎，齐云捩舵如鱼舠。

韩成居左同列坐，半褰赴水赭黄袍。其余面骍面涂炭，冒突烽焰头毛焦。

别有三五少年白面带微笑，甲胄踊跃轻波涛。岂是鸱夷生去日，塑工肖得穷秋毫。

定应贼颅贯矢后，英灵舞抃隐约来林皋。惜哉张定边，尔亦男儿曹。

天完逆将眼不择，犹奉余孽奔危巢。奇材剑客误荆楚，百万齐作蹠犬嗥。

髑髅铺满大湖底，阴夜馁哭声号咷。宁知此庙三百年，春秋伐鼓牛羊牢。

古槐郁郁崇封褒，曾护真主驱鸱鸮。枯株断蘖犹敬惜，过客竞奠香牲醪。

呜呼树木尚如此，英雄可不慎所遭。湖波浩淼风萧骚，庙中木主永勿祧。

金匮石室之史傥遗漏，不妨搜讨姓氏镌刻蟠龙鳌。
七夕前二夕同二僧追凉寺门
洪刍（宋代）

高楼杰阁对岧峣，滴露流萤夜寂寥。剥啄叩门知有兴，从容拂榻慰无聊。

殿藏北斗惟看柄，松碍南山不见椒。乘月傥能同步履，杖藜逐我莫辞遥。
山居
释文珦（宋代）

身寄孤猨野鹤乡，迩来真与世相忘。
东南地阙多流水，西北山相少夕阳。
根有茯苓松色异，土生兰茝藓苔香。
细将万事都思遍，唯有閒居味最长。
肯道山居太寂寥，不妨随分自逍遥。
尽空眼界终无翳，为厌声尘亦去瓢。
菊老尚老存正色，松孤还自有相标。
道人乐地唯如此，说与同流意更消。
句 其二十九
陶弼（宋代）

假守昭平郡，公馀访洞天。
泊舟候水
张耒（宋代）

一水悠悠断复连，卸帆终日小滩前。
青旗招饮篙工醉，五两敧风贾客眠。
树色远分芳草路，鸟行斜断夕阳天。
渔舟惯伴危樯宿，馈我霜鳞不用钱。
悲哉此气生
郭之奇（明代）

万象含秋意，相遭别有情。白云依露洗，黄叶俟风鸣。

洗作秋空色，鸣兹秋树声。声凄色自黯，悲哉此气生。

能使山河变，孰云天地清。摇落无今古，炎凉日夜更。

悠悠千载去，冉冉百年倾。薄寒感肌骨，惛浓似可轻。

伊我秋一物，谁敢向秋瞠。聊为芳草恸，随尔艾萧横。
芸阁校书篇
徐渭（明代）

薄雾霭香筒，青缃走蠹虫。一梯陟刘向，万帙映杨雄。

鸟下窥书古，花飞缀字红。他年在天禄，羞与俗人同。
示曾耆英并其侄
赵蕃（宋代）

伴我山行陈与吴，曾家父子更怜渠。
武山碾得雪相似，来酌观山冰不如。
游叫岩用范元卿自普康归日留题韵
赵蕃（宋代）

溪行又作叫岩登，凉冷端如快踏冰。
所过有山成一访，是知我亦在家僧。
次韵虚谷和长儿奉别
陈著（宋代）

有便勤相问，何时得近依。
诗搜肠藿瘦，字为眼花肥。
云远心犹远，春归人未归。
羡君牢闭户，珍重白山衣。
却忆
汪廷桂（清代）

却忆清宵抱膝时，秋风吹漏故迟迟。松萝映月茶烟袅，黄叶声中夜咏诗。
会庆圣节
曹勋（宋代）

帝出乘时叶小春，中兴复古付曾孙。
奉亲圣德躬仁孝，御极天章廓晏温。
书轨自应归正统，蛮夷先已侍修门。
凌虚志远吞寰宇，亿载端临四海尊。
喜雨
苏辙（宋代）

夺官分所甘，年来禄又绝。
天公尚怜人，岁赍禾与麦。
经冬雪屡下，根须连地脉。
庖厨望饼饵，瓮盎思曲糵。
一春百日旱，田作龟板拆。
老农泪欲堕，无麦真无食。
朱明候才兆，风雷起通夕。
田中有人至，膏润已逾尺。
继来不违愿，饱食真可必。
民生亦何幸，天意每相恤。
我幸又已多，锄耒坐不执。
同尔乐丰穰，异尔苦税役。
时闻吏号呼，手把县符赤。
岁赋行自办，横敛何时毕。
写真寄夫
薛媛（唐代）

欲下丹青笔，先拈宝镜寒。
已经颜索寞，渐觉鬓凋残。(经 一作：惊)
泪眼描将易，愁肠写出难。
恐君浑忘却，时展画图看。
牧牛儿
张耒（宋代）

牧牛儿，远陂牧。
远陂牧牛芳草绿，儿怒掉鞭牛不触。
涧边古柳南风清，麦深蔽日野田平。
乌犍砺角逐春行，老牸卧噍饥不鸣。
犊儿跳梁没草去，隔林应母时一声。
老翁念儿自携饷，出门先上冈头望。
日斜风雨湿蓑衣，拍手唱歌寻伴归。
远村放牧风日薄，近村牧牛泥水恶。
珠玑燕赵儿不知，儿生但知牛背乐。
江月歌
陆游（宋代）

放翁平生一钓船，秋水未落江渺然。
露洗玉宇清无烟，月轮徐行万里天。
人间声利何足捐，浩歌看月冷不眠。
孤鹤掠水来翩翩，似欲驾我从此仙。
我寓红尘今几年？俛首缰锁常自怜。
乐哉挥手过月边，西风未凋玉井莲。
永遇乐·长忆别时
苏轼（宋代）

孙巨源以八月十五日离海州，坐别于景疏楼上。既而与余会于润州，至楚州乃别。余以十一月十五日至海州，与太守会于景疏楼上，作此词以寄巨源。
长忆别时，景疏楼上，明月如水。美酒清歌，留连不住，月随人千里。别来三度，孤光又满，冷落共谁同醉？卷珠帘、凄然顾影，共伊到明无寐。
今朝有客，来从濉上，能道使君深意。凭仗清淮，分明到海，中有相思泪。而今何在？西垣清禁，夜永露华侵被。此时看、回廊晓月，也应暗记。
雨後登西楼独酌
陆游（宋代）

老觉人间无一欣，强寻高处看归云。
天空列嶂开图画，水落寒江学篆文。
四海道途行太半，百年光景近中分。
交游赖有曲生在，正向愁时能策勋。
贺新郎·陈迹空凫渚
许有壬（元代）

陈迹空凫渚。怅繁华、等闲一梦，便成今古。佩玉鸣銮人如画，何处为云为雨。只明月、还生春浦。帝子当时无穷欲，奈浮云、回首浑非故。天有意，肯轻许。江湖襟带雄吴楚。更翩翩、三王文采，丽章骈句。一旦飞来韩家笔，才见龙翔凤舞。漫千载、怀人延伫。豪杰纷纷今谁在，笑世间、华屋争寒暑。瀛海远，去无侣。
湘中作
韦庄（唐代）

千重烟树万重波，因便何妨吊汨罗。楚地不知秦地乱，

南人空怪北人多。臣心未肯教迁鼎，天道还应欲止戈。

否去泰来终可待，夜寒休唱饭牛歌。
山房
陆游（宋代）

四纪移家剡曲傍，自茨生草作山房。
寒侵夜艾知霜重，行遍天涯觉梦长。
戒婢无劳事钗泽，课奴相率补陂塘。
无衣已免豳人叹，数箔春蚕岁有常。
偶成三绝写上就□匡庐山人 其一
柯九思（元代）

□华云影漾中郊，光曜纷纭动翠旓。玉笛夜吹山石裂，有人骑鹤过三茅。
靖安八咏 其五 赤乌碑
如兰（明代）

紫髯奋江左，建业开宏图。赤髭入吴会，重玄启浮屠。

鼎足久矣折，石年犹赤乌。雄文没渊底，照耀骊龙珠。
仪真三咏 其三
薛瑄（明代）

大江分派入仪真，杨柳人家夹去津。舟楫东南来贡赋，衣冠西去会星辰。

云通赤岸天多雨，境接沧溟地不尘。欲问东园无故老，苦吟搔首向风频。
浰阳早发
苏轼（宋代）

富贵本无定，世人自荣枯。
嚣嚣好名心，嗟我岂独无。
不能便退好，但使进少徐。
我行念西国，已分田园芜。
南来竟何事，碌碌随商车。
自进苟无补，乃是懒且愚。
人生重意气，出处夫岂徒？
永怀江阳叟，种藕春满湖。
大雨行
刘敞（宋代）

日中骤雨海上来，悬流滂沱正奔猛。坳堂旧乾不濡足，回头穿凿成方井。

炎凉更代如恍惚，明晦回环不俄顷。地形天事无久长，何况人情足驰骋。

君不见张耳陈馀刎颈交，中道相捐岂终永。
梅江晚泛二首
蔡蒙古（宋代）

罢读出江岸，江波滚滚来。
呼舟閒打桨，载月二更回。
辛巳秋后访卢子俞作
陈藻（宋代）

本是吾乡少富藏，五年亢旱太难当。
麦苗俱尽村如洗，蔬芋全无市亦荒。
笑我拟为饥莩去，访君那得酒肴尝。
更生一见真欢喜，忍听他人尚绝粮。
过铅山有怀韩介之 其一
林光（明代）

掩乱溪云感我思，鹅湖山下雨来时。九原一去无消息，何处逢人问介之。
次陈伯寿分韵得者字
许及之（宋代）

南浦家庖亦烟火，何事胸中太潇洒。少提笔力老更坚，不信昏金徒巧瓦。

一官姑混录录中，三生岂是悠悠者。秋镫夜课阿戎读，高筑诗坛洁莲社。

人传绣口仍锦心，我诧琼杯并玉斝。阿戎官学两俱长，金固在镕非跃冶。

转庵忽传分韵作，咳唾珠玑来笔下。挽回巫峡使倒流，快注银河见高泻。

敢陪驿骑策疲驽，绝喜风樯追阵马。爱诗未足老犹贪，染指更尝犹靳舍。

祇惭狗尾聊续貂，安得曲终成奏雅。吟哦未了忽开予，拟约凭高共纾写。
僧智印写乘成平园仰山三人真求赞
周必大（宋代）

四海弥天两诞夸，人三为众转周遮。
明知诸相皆虚妄，弄假为真有甚巴。
宿祝釐寺晚浴
顾璘（明代）

山居少尘事，行吟步高舂。连林不知远，倏度云间峰。

寺门幽径熟，婉㜻抚长松。禅老款虚室，情亲色弥恭。

玄论烬华烛，疏食临暮钟。浴我清净水，形骸缅冲融。

虚襟释滞念，真气生灵宫。蒲团结跏趺，宛坐青夫容。

就枕忽成寐，梦觉忘所从。天明返蓬户，日出山烟浓。
曲肱诗二十首
白玉蟾（宋代）

我有随身一颗珠，见时似有觅时无。
金鸡叫罢无人见，月射寒光满太虚。
酬思黯代书见戏（一作酬牛相见寄）
刘禹锡（唐代）

官冷如浆病满身，凌寒不易过天津。

少年留取多情兴，请待花时作主人。
和孔教授武仲济南四咏 环波亭
苏辙（宋代）

南山迤逦入南塘，北渚岧峣枕北墙。
过尽绿荷桥断处，忽逢朱槛水中央。
凫鹥聚散湖光净， 鱼鳖浮沉瓦影凉。
清境不知三伏热，病身唯要一藤床。
兴龙节传法院译经御筵
范祖禹（宋代）

诞圣千年日，祈祥亿劫尊。
秘言翻贝叶，胜事集祗园。
宝盖天香住，银珰诏语温。
曾无了义学，空愧酌尧樽。
和惠思岁二日二绝
王安石（宋代）

懒读书来已数年，从人嘲我腹便便。
为嫌归舍儿童聒，故就僧房借榻眠。
邦求置酒赏梅
李正民（宋代）

短篱深院独开迟，似恐芳心别有期。细雨班班珠溅泪，苦寒戚戚玉消肌。

数枝屋角争先见，万点墙阴烂漫披。冷艳清香能几许，虚堂犹得荐瑶卮。
春暖送人下第
裴说（唐代）

相送短亭前，知君愚复贤。事多凭夜梦，老为待明年。

春树添山脊，晴云学晓烟。雄文有公道，此别莫潸然。
为卢天骥作
吴则礼（宋代）

撩我千岩固好在，未论应接徒惋欷。
湖山饱窥使者节，鱼鸟不避霜台威。
坐罢清言良{学子换且}{学子换且}，来朝爽氯殊霏霏。
鸥群飞斗舞不下，要略沧州如打围。
无题三首
杨亿（宋代）

满天飞絮罥游丝，釦砌苔钱晦履綦。
北渚自应流怨泪，东邻谁敢效颦眉。
嫦娥桂独成幽恨，素女弦多有剩悲。
几夕空机愁促织，银河休问报章迟。
洗竹
王令（宋代）

去年春笋密相扶，洗去心图翠色疏。
高节欲令人尽见，枉枝何惜手亲除。
临川常可持为钓，待凤犹能饱有余。
须看月明风劲夜，寒声薄影满茅居。
客馆梅花盛放有怀罗浮故居
梁宪（明代）

忆昔罗浮卧，梅花香梦中。云深千树雪，月落五更风。

翠羽犹相惜，佳人不再逢。故山今夜思，寂寂对芳丛。
太白庵
舒坦（宋代）

何年杖锡此徘徊，天下真官为我来。
芝圃鹤归香火冷，石基空锁旧莓苔。
樵隐
释文珦（宋代）

归隐青山岁月多，定知无意出烟萝。
樵风自是仙家事，更莫看棋烂斧柯。
赠郓城周子
屈大均（明代）

有美高鱼客，应从德行求。先贤依冉子，故里在盘沟。

五字吟长日，三山写素秋。江南风景好，更欲一春留。
□□□□
刘克庄（宋代）

不但亲朋吊，乡人总涕濡。
那堪公冢妇，还是我诸姑。
庞叟留封坎，嵇孤哭反虞。
惟应不朽者，昭揭在龟趺。
前溪独游
文同（宋代）

溪水碧溶溶，纡余短彴通。
小滩晴霭外，独鹤夕阳中。
倚杖对清濑，披襟当好风。
几时归住此，长下钓鱼筒。
宜兴山房十首
李曾伯（宋代）

烧罢天香月半昏，掩扃才了便呼灯。
窗前诵彻渊明赋，却傍禅床听葛藤。
张子房
王柏（宋代）

圯上相逢一老翁，诛秦蹙项笑谈中。
报韩偶得刘郎用，更有商山听下风。
柬直方居士 其一
胡奎（元代）

髯翁经夏稀相见，绝爱清容似我兄。好采紫芝娱晚景，更栽红杏待春耕。

长安女子应知姓，庐阜仙人早得名。从此草堂三日雨，相过莫厌绿苔生。
早行五首
赵蕃（宋代）

万石湖南港，杨林湖北潭。
不胜摇橹倦，顾欲使风贪。
凛凛岩墙戒，悠悠鸩毒耽。
频能愧沙鸟，数可傲征帆。
顷自桐江得一钓车以袭美乐烟波之思因出以为玩俄辱三篇复抒酬荅 其三
陆龟蒙（唐代）

病来县著脆缗丝，独喜高情为我持。数幅尚凝烟雨态，三篇能我蕙兰词。

云深石静闲眠稳，月上江平放溜迟。第一莫教谙此境，倚天功业待君为。
春风
王令（宋代）

春风东来暖如嘘，过拂我面撩我裾。
不知我心老有异，亦欲调我儿女如。
庭前花枝笑自爱，风里草力更相扶。
旁林曲树足飞鸟，不问燕雀鸱鸢乌。
求雌要截各有意，岂但斗竞争春呼。
春巢成多夏卵众，明年计此更有余。
非唯喧呼乱人耳，渐恐巢穴妨人居。
收残射中岂无道，我亦力可弯长弧。
林深枝曲矢不入，况弓待借家所无。
行吁坐盼不可奈，安得静默投身俱。
送从子令宪西归
魏了翁（宋代）

古人为学戒悠悠，说命惟从务敏求。
识此味时那可已，更从来处验吾修。
漫兴（四首）
史迁（明代）

瀼东烟树杜陵家，百尺深潭似浣花。
布袖龙钟筇竹杖，也胜裘马在天涯。
送僧聪归蜀
司马光（宋代）

翠柏老精舍，红尘倦帝城。
千山一锡远，万里片云轻。
江栈纡还直，天星纵复横。
听猿应更喜，还是故乡声。
安乐寺童谣
佚名（唐代）

可怜安乐寺，了了树头悬。
入茶山下题水口草市绝句
杜牧（唐代）

倚溪侵岭多高树，夸酒书旗有小楼。

惊起鸳鸯岂无恨，一双飞去却回头。
好事近
赵长卿（宋代）

江上一江楼，楼上远山横翠。还更腰金骑鹤，引竹西歌吹。

寿君更酒遣双壶，满引见深意。肯向龟荷香里，唤侬来同醉。
五言送陈舜俞寿州从事
沈遘（宋代）

天下贤良选，公车凡几人。君侯独高第，声实两无伦。

鸑鷟来丹穴，麒麟出九真。推先东国士，倾动汉廷臣。

未引金闺籍，聊为幕府宾。还家莫留滞，行看寿阳春。
投浙东王大夫二十韵
罗隐（唐代）

越岭千峰秀，淮流一派长。暂凭开物手，来展济时方。

旧迹兰亭在，高风桂树香。地清无等级，天阔任徊翔。

麈尾谈何胜，螭头笔更狂。直曾批凤诏，高已冠鹓行。

啸傲辞民部，雍容出帝乡。赵尧推印绶，句践与封疆。

水占仙人吹，城留御史床。嘉宾邹润甫，百姓贺知章。

席暖飞鹦鹉，尘轻驻骕骦.夜歌珠断续，晴舞雪悠扬。

化向棠阴布，春随棣萼芳。盛名韬不得，雄略晦弥彰。

自愧三冬学，来窥数仞墙。感深惟刻骨，时去欲沾裳。

想望鱼烧尾，咨嗟鼠啮肠。可能因蹇拙，便合老沧浪。

题柱心犹壮，移山志不忘。深惭百般病，今日问医王。
横江词·其六
李白（唐代）

月晕天风雾不开，海鲸东蹙百川回。
惊波一起三山动，公无渡河归去来。
咏史上·即墨大夫
陈普（宋代）

清浅蓬莱几度桑，纷纷斫石底心肠。
项梁刘季相逢日，即墨大夫头未霜。
夜抵园寓
童槐（清代）

奔车息雷响，序柝发夜响。花柳霏春烟，罩此蓬壶境。

上楼拓水齿，镫前立山影。
初夏楼居督诸子馆课
钟于田（明代）

潦倒无心问郭田，小楼风入抱书眠。河清有几人为瑞，酒熟能酣浊是贤。

但以一经传世业，不妨双鬓引馀年。从来稽古高门第，可负韶光却自怜。
白云泉
白居易（唐代）

天平山上白云泉，云自无心水自闲。
何必奔冲山下去，更添波浪向人间。
赠吴惇仁
许景衡（宋代）

尘埃簿领判悠悠，瘦马寻春到海头。已是二毛侵老境，尚能一笑得英游。

谁言前辈风流尽，我觉名家世业优。但得此心常了了，岂知州县是淹留。
由灵山赴丹谷
刘应陛（清代）

幽壑忽复启，升云瞰群峰。悬磴萦细缕，喷泉曳危春。

居人背三阪，涧道激流淙。青荔既覆屋，红槿亦列墉。

洄沿乏虚泛，陵缅恣幽踪。岂伊慕樵隐，聊此游天慵。

独往意忘归，日暮采紫茸。
己酉端午后二日病足书情
秦旭（明代）

长夏无端病在趺，天公有意困狂奴。流离自分填沟壑，踯躅何堪走道途。

秋水鲈鱼思笠泽，琼花杨柳醉江都。少年乐事真如梦，坐对葵榴泪眼枯。
七十翁五言十首
方回（元代）

愁与忧全异，欢于乐尚遥。
百年元易度，一日却难消。
玉叵圭中必，桐犹爨下焦。
襟怀殊郁郁，纵目却飘飘。
春日
吴浚（宋代）

画堂帘箔碧笼葱，午梦模糊燕语中。
微雨嫩晴天似醉，闹红吹上海棠风。
代魏宫私赠
李商隐（唐代）

来时西馆阻佳期，去后漳河隔梦思。

知有宓妃无限意，春松秋菊可同时。
怀子与
李攀龙（明代）

登高作赋大夫哉，摇落江南重可哀。染翰白云天目出，振衣秋色太湖来。

吴中父老纷相难，海上楼船战不回。再入承明君莫厌，蓟门犹有故人杯。
余以檄出机宜陈伯英先往西津候别舟行风作才前辄退竟为江隔遂呼酒自饮
曾丰（宋代）

我出公追送，公贤我急亲。文拘犹得说，风阻不由人。

一厅河为祟，时乎酒作春。相为酬酢礼，方象是嘉宾。
盘中诗
苏伯玉妻（魏晋）

山树高，鸟鸣悲。泉水深，鲤鱼肥。
空仓雀，常苦饥。吏人妇，会夫希。
空门望，见白衣。谓当是，而更非。
还入门，中心悲。北上堂，西入阶。
急机绞，杼声催。长叹息，当语谁？
君有行，妾念之。空有日，还无期。
结中带。长相思。君忘妾。天知之。
妾忘君。罪当治。妾有行。宜知之。
黄者金。白者玉。高者山。下者谷。
姓为苏。字伯玉。人才多，智谋足。
家居长安身在蜀，何惜马蹄归不数？
羊肉千斤酒百斛，令君马肥麦与粟。
今时人，智不足。与其书，不能读。
当从中央周四角。
题海陵寓舍四首之二
贺铸（宋代）

近湿篱根歌蟪蛄，向明屋角网蜘蛛。
黄葵紫苋雨张王，花蚊白蚁风驱除。
辗转犹憎夏夜久，支离何堪春病余。
预愁还作旧年调，两眼京尘怀镜湖。
病目二首 其一
文天祥（宋代）

近来烦恼障，左目忽茫茫。聂政心虽碎，刘伶醉未忘。

问天天不应，食日日何伤。万想由来假，收拾太乙光。
元日平江作
陈藻（宋代）

草粿京团要贺年，玉融风俗不同天。元正卯醉长洲市，又忆浮家厌海鲜。
送别武子有感 其一
孙传庭（明代）

看君明日动归帆，把酒西风泪满衫。人在关河难作别，时当离乱易逢谗。

一龙早起青云色，双鲤先飞白苧缄。江上故交如有问，王乔久拟脱嚣凡。
贻蜀五首。张校书元夫
元稹（唐代）

未面西川张校书，书来稠叠颇相於。我闻声价金应敌，

众道风姿玉不如。远处从人须谨慎，少年为事要舒徐。

劝君便是酬君爱，莫比寻常赠鲤鱼。
尚书张公挽词
楼钥（宋代）

文靖饶风度，高皇记曲江。
贤孙真是似，才气号无双。
几见持英簜，终看拥碧幢。
诚斋主诗杜，到此亦心降。
病中张大见过
陈束（明代）

拙疾宁为理，幽闲幸避喧。
解巾看吏傲，罢牍听禽言。
雾委花余泫，风归叶暗翻。
园林迟日意，一与故交敦。
至左绵书怀呈荣州绵州二兄
魏了翁（宋代）

岁行析木予去国，鹑尾之年才返室。东西南北著此身，水陆二千三百日。

或云子非善谋身，幸生斯世同斯人。胡为嘐嘐苦自好，轻辞富贵重绝贫。

五溪之滨有何好，兀坐六年不知老。夔门待汝有何恶，要把山林易旌纛。

予闻其言心自语，吾非斯人而谁与。独嗟行止各有时，龙蛰鸿归亦其所。

洋州拔将鸠馀民，仰空待救人不闻。黎州边丁戍内郡，空养赤子防西门。

绵州近阸剑龙路，列雉惊奔渠不顾。叙州平蛮亦良苦，卒以忧劳弃予去。

见危授命理之常，苟得死所庸何伤。所忧人己两无益，燕蝠晨暝徒皇皇。

鹤山之颠一亩宫，我名吾亭日愿丰。只祈天心速悔祸，雨禾雨麦苏民穷。

有粮饷士可卫民，有民给耕可供军。民相资护关塞，又须监牧长得人。

规摹便立久安势，不作目前苟偷计。弟兄归与里父师，长对春风赋常棣。
和李宾之韵
樊莹（明代）

新年多遘逆，抱疴守空庐。竟日寡人事，反迂长者车。

入门一相见，戒我毋枉趋。枉趋将何以，变故在须臾。

念此重忧患，感叹复踌躇。信知明哲者，匪徒效虚无。
鹧鸪天 西湖
林淳（宋代）

天近袄知雨露浓。湖山无日不春风。闲花野草皆掀舞，曾在君王顾盼中。

时易得，会难逢。朝为逆旅暮三公。蛟龙得雨飞无便，鸡犬腾云夙有功。
莲花寺看桃花
文彭（明代）

贫贱出门难，那知花事阑。已愁连日雨，更怯暮春寒。

野寺虽牢落，夭桃尚未残。偶然乘兴过，随喜一回看。
赋得风示秬秸
张耒（宋代）

寂寂含至韵，清风时见嘉。
无意偶自动，虽鸣终不哗。
宫悬奏编磬，朝佩响冲牙。
谁知无谱曲，举世好黄华。
寄题资州钱固秀才道胜堂
梅尧臣（宋代）

醮坛旧山下，高卧一儒生。
有室罗经籍，无心取组缨。
芋肥收岁计，柑熟摘霜晴。
暂向京都见，添书入蜀城。
和毗陵傅知录送其侄得隽广童科
王迈（宋代）

渥洼骥子展足长，朝发燕都夕夜郎。
一腹如椰贮夜光，挥毫落纸烂成章。
诵筴无遗忘，风采耸动中书堂。
伯父一见金玉相，声之以诗鸣凤凰。
顾我外氏出义阳，忝与此郎为雁行。
窃效序送童子张，期子更阅几星霜，
姓名金榜相颉颃。
中秋对月怀寄凤凰山邓道人
文同（宋代）

有客千岩万壑中，绿毛丹脸紫方瞳。
不知今夜西楼月，几处飞仙下碧空。
游雁荡山八首·宝冠寺
徐照（宋代）

寺基低且狭，半被石岩分。
水响常如雨，林寒忽聚云。
空房人暂宿，半夜雁初闻。
此处能通荡，僧家却不云。
送魏德源守普慈二首
李流谦（宋代）

一毫不露见全身，德觇徵符捷若神。
高岱自高元地势，球琳非琢本天真。
出山聊作无心润，著物应名有脚春。
唤作使君犹未解，岂知游戏两朱轮。
汉宫春·初自南郑来成都作
陆游（宋代）

羽箭雕弓，忆呼鹰古垒，截虎平川。吹笳暮归野帐，雪压青毡。淋漓醉墨，看龙蛇飞落蛮笺。人误许、诗情将略，一时才气超然。
何事又作南来，看重阳药市，元夕灯山？花时万人乐处，欹帽垂鞭。闻歌感旧，尚时时流涕尊前。君记取、封侯事在。功名不信由天。
太庙祼地歌辞
陈叔达（唐代）

清庙既祼，郁鬯推礼。大哉孝思，严恭祖祢。

龙衮以祭，鸾刀思启。发德朱弦，升歌丹陛。

遥享粢盛，堂斟况齐。降福穰穰，来仪济济。
寄邓州杜侍郎
陈师道（宋代）

南阳老幼如云屯，连日城东候使君。
後者排前旁捷出，争先见面作殷懃。
六年重来已白发，一日再见回青春。
道傍过者怪相问，共言杜母真吾亲。
使君虽老心尚壮，文采风流诸谢上。
名家从昔杜陵人，盛德于今丈人行。
我昔卧病老彭城，画船鸣鼓千里行。
致书馈奠初未识，丁宁劳苦如平生。
人言此事今未有，古人中求还得否。
忘年屈势不虚辱，公自为德吾何取。
菊潭之水甘且洁，潭上秋花照山白。
请公酌此寿百年，奕奕长为此邦伯。
孰先一州後四方，重金叠盖登庙堂。
请从今日至云来，月三十斛输洛阳。
长安早春怀江南
许浑（唐代）

云月有归处，故山清洛南。
如何一花发，春梦遍江潭。
次韵夏均父寄曾元素三首 其三
释德洪（宋代）

孤凤丹山五色雏，人呼身后秘行书。高标秀彻如春晓，更爱含风万顷湖。
和范君武出郊
李复（宋代）

九月天高客喜晴，篮舆因兴度溪行。
身逢乐岁留漳浦，心逐秋风入渭京。
日暖登声多稼熟，桑阴具饷野盘盈。
丰年社后多余酒，处处神林箫鼓声。
水调歌头·文字觑天巧
辛弃疾（宋代）

文字觑天巧，亭榭定风流。平生丘壑，岁晚也作稻粱谋。五亩园中秀野，一水田将绿绕，?稏不胜秋。饭饱对花竹，可是便忘忧。吾老矣，探禹穴，欠东游。君家风月几许，白鸟去悠悠。插架牙签万轴，射虎南山一骑，容我揽鬚不。更欲劝君酒，百尺卧高楼。
题时觉寺在在堂十二首
舒坦（宋代）

小白山前大白山，两山强坐属僧閒。
何时卜筑三椽地，黄帽青鞋日往还。
送文与可同出守湖州
刘挚（宋代）

东蜀老儒者，吴兴新使君。前更四州守，风政超古人。

归来天禄阁，袖手随众群。一毫不染指，世味从甘辛。

谓柔未易招，谓刚可以亲。浑然镇冒器，承以缫率文。

词章谢剞劂，天葩出灵根。冥冥古咸池，众听所卧闻。

外物了无累，独爱霜中筠。应怜岁寒节，落笔收天真。

七贤与六逸，林下仍溪滨。对之浪狂醉，顾岂知此君。

比年不多写，造化悭至珍。而我得二纸，毫素馀清芬。

留当雪霜展，可慰思慕勤。煌煌钟鼎具，未许刊名勋。

聊复咏黄鹄，南国垂朱轮。拔足出埃壒，投身当水云。

人与境相得，长鲸卧天津。冰壶地千里，云屏山四邻。

醉月若下酒，芼羹沼渚莼。仕宦子虽适，孤陋予何伸。

曲蓬谁与直，坐远兰蕙熏。临风写高兴，愿寄江南春。
送尤计部被播暂归闽中
欧大任（明代）

行色候春星，闽峰九叠青。省兰初入握，江草已扬舲。

书笑中山箧，关迎醉尉亭。主恩今不浅，趣召在宸扃。
送外兄方卿公美赴广东宪十绝
黄公度（宋代）

闻道韶阳一亩宫，居民奉祀曲江公。
凭君到日酹尊酒，醖藉风流事事同。
罗文毅伦李文正东阳
严遂成（清代）

名下奇童洵不虚，清贫亦复两相于。弦歌养母樵薪后，衫纻登朝赐果初。

留客何妨邻有粟，临文可使案无鱼。金牛山指茶山路，淼淼江湖访故居。
静夜钟声
弘历（清代）

画角掩旌门，松风静别殿。泠然来钟声，㫪容续复断。

不辨催谯楼，忽疑叩僧院。韵度竹添簧，音披月如练。

久破耳根禅，偶听聊复恋。
早过毫光岭
胡仲弓（宋代）

轻烟护日晓霞明，身在毫光岭上行。
虎过新蹄看未了，犬逢旧客喜相迎。
摘来山栗连蓬买，采得溪芹带叶羹。
一字推敲犹未稳，奚奴知我有诗成。
少年游·参差烟树灞陵桥
柳永（宋代）

参差烟树灞陵桥，风物尽前朝。衰杨古柳，几经攀折，憔悴楚宫腰。
夕阳闲淡秋光老，离思满蘅皋。一曲阳关，断肠声尽，独自凭兰桡。
景祐释奠武成王六首 其四 酌献用《成安》。
郊庙朝会歌辞（宋代）

猎渭之阳，理冥嘉应。非龙非彪，聿求元圣。平易近民，五月报政。

祀典之崇，于斯为盛。
真阳峡
杨万里（宋代）

清远虽佳未足观，真阳佳绝冠南蛮。
一泉岭背悬崖出，乱洒江边怪石间。
来岸对排双玉笋，此峰外面万青山。
险艰去处多奇观，自古何人爱险艰。
送吴公裕
释子淳（宋代）

天气暄妍三月春，青山垂访白头人。
威仪雍肃披儒雅，语论清冷洗渴尘。
道合圆常无异路，心空及第睚通津。
相逢相别休怀念，千里同风德乃邻。
答王道济寺丞观许道宁山水图
黄庭坚（宋代）

往逢醉许在长安，蛮溪大砚磨松烟。
忽呼绢素翻砚水，久不下笔或经年。
异时踏门闯白首，巾冠攲斜更索酒。
举杯意气欲翻盆，倒卧虚樽将八九。
醉拈枯笔墨淋浪，势若山崩不停手。
数尺江山万里遥，满堂风物冷萧萧。
山僧归寺童子後，渔伯欲渡行人招。
先君笑指溪上宅，鸬鹚白鹭如相识。
许生再拜谢不能，原是天机非笔力。
自言年少眼明时，手挥八幅锦江丝。
赠行卷送张京兆，心知李成是我师。
张公身逐铭旌去，流落不知今主谁。
大梁画肆阅水墨我君盘曹忘揖客。
蛛丝煤尾意昏昏，几年风动人家壁。
雨雪涔涔满寺庭，四图冷落让丹青。
笑酬肆翁十万钱，卷付骑奴市尽倾。
王丞来观皆失席，指点如见初画日。
四时风物入句图，信知君家有摩诘。
我持此图二十年，眼前绿发皆华颠。
许生缩手入黄泉，众史弄笔摩青天。
君家枯松出老翟，风烟枯枝倚崩石。
蠹穿风物皆爱惜，不诬方将有人识。
半山亭望武昌大江
陈沆（清代）

醉影匆匆拜佛幢，下山已听暮钟撞。间凭曲磴当松半，坐见轻帆与雁双。

百里苍烟浮远塔，孤城落日背寒江。英雄胜概销磨尽，满眼风波一钓艭。
晦日自荐福院泛舟上女郎台
刘敞（宋代）

晦日疑春晚，佳辰强客游。放船无用楫，置酒不惊鸥。

牵率忘多病，登临乱百忧。繁阴欺白日，容易暮云浮。
临江仙·忆我归舟初系岸
郭应祥（宋代）

忆我归舟初系岸，君家盛事先知。後房深处第三姬。熊罴符吉兆，鹫鷟产佳儿。衮衮庆源真未艾，谢兰还茁新枝。娇婴想见白和眉。他年贤子弟，今日小机宜。
游圭峰二十首 其十二 嘉树
李之世（明代）

嘉树蟠云固，亭亭万仞枝。罡风吹不动，湛露泫长垂。

帝遣神工护，人钦佛力持。林端舍利影，光蘸碧琉璃。
颂古一百则
释正觉（宋代）

曼殊问疾老毗耶，不二门开看作家。
珉表粹中谁赏鉴，忘前失后莫咨嗟。
区区抱璞兮楚庭膑士，璨璨报珠兮隋城断蛇。
休点破，绝疵瑕，俗气浑无却较些。
自武义入松阳道中三首
项安世（宋代）

家家秈米与香红，客子餐腴复醉浓。
但使普天无横吏，人产何处不春风。
山居杂咏 其一
法杲（明代）

木叶落还穷，天风吹不歇。向夕启柴扉，绳床散凉月。

纷纷霜薄衣，野火时明灭。爱月立溪桥，溪声寒决决。

踏月只在山，看云不过岭。起灭总云云，往来唯并井。

春老别花光，窗虚赠松影。世梦倘沉冥，自非莺唤醒。

既非金石躯，浮生易延促。不及野草根，年年一回绿。

东皋寒可怜，热焰摇春木。一片明霞光，斜阳在山麓。

岩居岂偶然，所志从吾向。寒林白雾浓，何处炊烟扬。

瞪目立溪桥，饥乌在头上。
多景楼
吴锡畴（宋代）

栏干投北是神州，莫怪诸公怯上楼。
千载潮声如有恨，犹能含怒到瓜洲。
送乡友王俊杰南归四首 其二
叶砥（明代）

君来备达乡闾讯，君去凭传旃寓情。世世纷纷秋后叶，亲知落落晓来星。

中年鬓怯风霜白，先陇松怜雨露青。妻子伶俜深在念，临歧无怪太叮咛。
晚步山间有作
张继先（宋代）

宿鸟频来语，寻巢未得间。
小星明更近，高桂冷初攀。
拂露松都在，因风信未还。
岂无虚歇处，青及谢家山。
池亭夏昼
陆游（宋代）

造物宁非念老生，池亭幽事悉施行群鱼聚散忽无迹，孤蝶去来如有情。
小磑落茶纷雪片，寒泉得火作松声。
曲肱假寐翛然寤，不为敲门梦不成。
无俗念 性通
丘处机（宋代）

法轮初转，慧风生、陡觉清凉无极。皓色凝空嘉气会，豁荡尘烦胸臆。

五贼奔亡，三尸逃遁，表里无踪迹。神思安泰，湛然不动戈戟。

信步紫陌红尘，饥餐渴饮，度日随缘觅。物外闲中天地宝，时复玎珰敲击。

后约参师，前程归路，自有真消息。鹤书来召，坐升云汉游历。
真珠帘 春晴
王于臣（清代）

晴檐群鹊喧声起，报道芳菲如此。桃李恨年年，惯嫁东风里。

独抚朱阑情绪懒，值得甚、伤心红紫。徙倚。对莺莺燕燕，争语花底。

犹喜寂静柴门，傍松边山岫，柳边溪水。到处总韶华，领略曾余几。

蝶醉蜂酣墙影外，妆点就、困人天气。空拟。将百尺游丝，和愁悄系。
赠写真刘敏叔秀才二首
杨万里（宋代）

江右传神下笔亲，杉溪集里识刘君。
君今有子能传业，撞过烟楼更入神。
河阳诗
李商隐（唐代）

黄河摇溶天上来，玉楼影近中天台。
龙头泻酒客寿杯，主人浅天红玫瑰。
梓泽东来七十里，长沟复堑埋云子。
可惜秋眸一脔光，汉陵走马黄尘起。
南浦老鱼腥古涎，真珠密字芙蓉篇。
湘中寄到梦不到，衰容自去抛凉天。
忆得蛟丝裁小卓，蛱蝶飞回木绵薄。
绿绣笙囊不见人，一口红霞夜深嚼。
幽兰泣露新香死，画图浅缥松溪水。
楚丝微觉竹枝高，半曲新辞写绵纸。
巴西夜市红守宫，后房点臂斑斑红。
堤南渴雁自飞久，芦花一夜吹西风。
晓帘串断蜻蜓翼，罗屏但有空青色。
玉湾不钓三千年，莲房暗被蛟龙惜。
湿银注镜井口平，鸾钗映月寒铮铮。
不知桂树在何处，仙人不下双金茎。
百尺相风插重屋，侧近嫣红伴柔绿。
百劳不识对月郎，湘竹千条为一束。
赠湘灵（二首）
沈天孙（明代）

柳眼低垂护墨池，菱花掩映远山眉。
输卿刀尺工挑锦，夜夜灯前借履綦。
滁州琅玡山茶仙亭
曾肇（宋代）

山僧独好事，为我结茅茨。茶仙榜亭中，颇宗樊川诗。
题画二首
刘克庄（宋代）

奋雄何勇猛，取履若儿童。
眇是沙中帝，不如圯上翁。
赴越书呈杭州熊侍郎
钱协（宋代）

鉴湖清泚对胥山，两地相望一水间。共佩天涯太守印，犹联丹陛侍臣班。

君方白傅才何愧，我比微之思苦悭。莫把旧诗犹见诧，繁雄未必胜清闲。
雪后
葛天民（宋代）

冷蕊通幽信，孤山欠几遭。
杯因寒更满，句到淡方高。
雪滴晴檐雨，松翻夜壑涛。
布衾虽似铁，犹念早趋朝。
送袁度这挈家之任
敖陶孙（宋代）

神龙不池拘，威凤非笼驯。
自我交袁君，愁见地上人。
一官固儿嬉，君视真埃尘。
去如下鞲鹰，来即释峤云。
相从复几时，孰老西湖春。
门前乌桕花，颇怪乌来频。
问知八九雏，翅短青尚新。
感君携孥行，道路嗟良勤。
念子春秋学，当重博士茵，
胡为簿馀干，折腰五斗陈。
祭河先恶沲，小大则有伦。
细意事失墨，风列实要津。
赠言吾岂敢，辄献所食芹。
惟时风雨交，举涂潦理轮。
十年上饶路，梦中说悲辛。
黄泥漫塘坡，鸣黾舞渊沦。
赠子方竹筇，副以白伫巾。
筇方哧鬼蜮，巾白来祗神。
意气得人命，杯酒聊殷勤。
上马莫回头，慎忽愁我贫。
亦莫作怪事，祭灶通比邻。
送日本国聘贺使晁巨卿东归
包佶（唐代）

上才生下国，东海是西邻。九译蕃君使，千年圣主臣。

野情偏得礼，木性本含真。锦帆乘风转，金装照地新。

孤城开蜃阁，晓日上朱轮。早识来朝岁，涂山玉帛均。
次韵行甫小集平山
方岳（宋代）

欲将春睡了春閒，谁遣杨花点暮颜。
世事不如眠白堕，人情何啻抵黄间。
茫无措手句中句，悔已噬脐山外山。
蚤晚定编长庆集，并教传写落乌蛮。
蓉湖消夏竹枝词十首 其四
秦燮（清代）

双双竞趁木兰桡，挟妓招凉五洞桥。莺啭一声花底歇，琵琶斜抱隔船招。
戏别申申堂
祖无择（宋代）

翠柳和烟笼碧沼，红芳如火照诸邻。
主公欲去宁无恋，倚翠隈红属后人。
礼明教大师塔
释智愚（宋代）

道树将摧皇祐间，力扶危处几多难。因思今日安然者，忍数空庭竹几竿。
西施
罗隐（唐代）

家国兴亡自有时，吴人何苦怨西施。
西施若解倾吴国，越国亡来又是谁。
浣溪沙（科辛卿壁间韵）
韩淲（宋代）

只恐山灵俗驾回。海鸥飞下莫惊猜。机心消尽重徘徊。

宿雨乍晴千涧落，晓云微露两山排。新苗时翼好风来。
贺刘后村除兵侍兼直院
释善珍（宋代）

人物依然元祐中，莺边系马亦金狨。相君惟忆刘夫子，学士须金儋秃翁。

翰苑鹤天双鬓雪，玄都燕麦几春风。老来始得文章力，前有欧公后益公。
春阴和含晶韵 其二
陈宝琛（清代）

青青河畔草如袍，扶上秋千地本高。消息日边新嫁杏，风情露井昨开桃。

屏山入梦犹胜画，井水沈愁不受篙。守过黄昏还伫月，觉来失笑总徒劳。
采桑子·题逸兄补写五十三龄小像
魏元戴（清代）

江天寂寞留光焰，身后文章。眼底沧桑。梦绕觚棱泪满裳。

一襟萧洒官袍弛，人海深藏。羽扇邀凉。惊见疑闻画省香。
闰月三日即事
释居简（宋代）

星历新传误，无人重讲明。日中阴似夜，春半冷如正。

柳欲眠还醒，花犹染不成。燕归多日了，犹自未闻莺。
夏日寄陆三达陆四逢并王念八仲周
武元衡（唐代）

士衡兄弟旧齐名，还似当年在洛城。

闻说重门方隐相，古槐高柳夏阴清。
示子孙
陆游（宋代）

为贫出仕退为农，二百年来世世同。
富贵苟求终近祸，汝曹切勿坠家风。
铁塔院
刘克庄（宋代）

铁塔荒凉院，年深失主名。
昔游基已废，今至屋皆成。
人出私钱施，僧凭愿力营。
如何榆塞上，却有未包城。
句
可朋（唐代）

来多不似客，坐久却垂帘。（见《纪事》）

虹收千嶂雨，潮展半江天。（见《刘公诗话》）

诗因试客分题僻，棋为饶人下著低。

伤心尽日有啼鸟，独步残春空落花。（《杜甫旧居》）

唯陪北楚三千客，多话东林十八贤。

乍当暖景飞仍慢，欲就芳丛舞更高。（蝶，见《偶谈》）
见姬人诗
萧纶（南北朝）

春来不复赊，入苑驻行车。比来妆点异，今世拨鬟斜。

却扇承枝影，舒衫受落花。狂夫不妒妾，随意晚还家。
水调歌头（呈判府宣机先生乞赐笑览）
贾应（宋代）

晚日浴鲸海，璧月挂鳌峰。不知今夕何夕，灯火万家同。楼外芙渠开遍，人在琉璃影里，语笑隔帘重。对景且行乐，一醉任东风。黄堂宴，春酒绿，艳妆红。文章太守，和气都在笑谈中。正此觥筹交错，只恐笙歌未散，温诏促追锋。来岁传柑处，侍宴自从容。
南乡子（九日黄刚定再索席间作）
葛胜仲（宋代）

秋水莹精神。靖节先生太逼真。谈尘生风霏玉屑，津津。爽气冷然欲侵人。

一座尽生春。满引琼觞已半醺。更把黄花寿彭祖事出魏文帝，盈盈。数阕新声又遏云。
六月十三日夜雨作寒
陆深（明代）

人间六月火龙蟠，秖道床头瀑布寒。底事江南连夜雨，五更欹枕怯衣单。
满江红 其三
刘将孙（宋代）

千里酸风，茂陵客、咸阳古道。宫门夜、马嘶无迹，东关云晓。

牵上魏车将汉月，忆君清泪知多少。怅土花、三十六宫墙，秋风袅。

浥露兰，啼痕绕。画阑桂，雕香早。便天还知道，和天也老。

独出携盘谁送客，刘郎陵上烟迷草。悄渭城、已远月荒凉，波声小。
答刘季孙
王安石（宋代）

偶著儒冠敢陋今，自怜多负少时心。
轾轩已任人前後，揭厉安知世浅深。
挟策有思悲慷慨，负新无力病侵淫。
愧君绿绮虚投赠，更觉贫家报乏金。
和姜总管食菜羹 其三
虞俦（宋代）

膏粱馀习言无味，藜苋枯肠语转工。染鼎不应孤指动，来诗却得愈头风。
登尘表
李曾伯（宋代）

领略东风一倚阑，凭高便觉小尘寰。
目穷千古关河外，身在半空烟霭间。
二水护城青映带，四山连野翠回环。
英雄易老愁无极，境是人非鹤自还。
江楼写望
释文珦（宋代）

危栏朝独倚，千里望中閒。
旭日穿层浪，明霞际断山。
京华襟带里，于越有无间。
鼓枻知谁子，长歌去不还。
焦山度书记以诗见寄因次韵
周孚（宋代）

突兀苍崖百丈馀，忆曾随处小踌躇。江非滟滪吾何畏，山似楞伽子合居。

当日胜游同转毂，迩来清境属舂锄。支郎不念平生友，华发刁骚已映梳。
挽淩尘遗
缪荃孙（清代）

鸠江谈宴后，回首九年馀。惨惨三秋节，凄凄一纸书。

梅花香未减，薤露痛何如。咫尺扬州路，离怀未尽摅。

金石称三友，今存我一人。家贫文字富，身贱性情真。

捃古编难乞，贻书墨尚新。双鸡同斗酒，深愧未躬亲。
次韵酬刘彦直
方回（元代）

稷下先生旧老成，十年江表耸雄名。
观星南极孤槎远，赏月西湖独榻横。
笔底篇章追梦得，樽前风味胜公荣。
酒楼一诵惊人句，四座如闻霹雳声。
蝶恋花 雨中客至
王结（元代）

久客幽燕怀故里。野鹤孤云，笑我京尘底。郑重佳宾劳玉趾。清谈娓娓消愁思。细雨斜风聊尔耳。病怯轻寒，莫卷疏帘起。燕燕于飞应有喜。
次韵鲁直书伯时画王摩诘
苏轼（宋代）

前身陶彭泽，后身韦苏州。
欲觅王右丞，还向五字求。
诗人与画手，兰菊芳春秋。
又恐两皆是，分身来入流。
过海虞
沈玄（明代）

吴下琴川古有名，放舟落日偶经行。七溪流水皆通海，十里青经半入城。

齐女墓荒秋草色，言公家在旧琴声。我来正值中秋夜，一路哦诗看月明。
再伤庞尹
刘禹锡（唐代）

京兆归何处，章台空暮尘。可怜鸾镜下，哭杀画眉人。
题卧屏十八花 牡丹
葛立方（宋代）

北廊东院满畦栽，嫩紫轻红次第开。直与戎葵较多少，二千里外一枝来。
马融绛帐台
刘挚（宋代）

东京尚经术，人皆挟师才。惜乎章句间，门户各异开。

马融号耆旧，太守南郡来。横经坐绛帐，自处何崔嵬。

帐前列徒弟，帐后歌弦陪。书生贫贱志，遽以声色回。

于今数百年，岿然但高台。旧址半倾圮，栏槛生莓苔。

溪光贮襟袂，南风熏樽罍。高檐日向暮，燕雀亦徘徊。
满江红·乘兴西来
京镗（宋代）

乘兴西来，问谁是、平生相识。算惟有、瑶台明月，照人如昔。万里惟凉银世界，放教千丈冰轮出。便招邀、我辈上层楼，横孤笛。

阴晴事，人难必。欢乐处，天常惜。幸星稀河淡，云收风息。更著两贤陪胜赏，此身如与尘寰隔。笑谪仙、对影足成三，空孤寂。
禅人并化主写真求赞 其二八○
释正觉（宋代）

画者不相出脱，转见面皮丑恶。蜂采百华春不饥，兔饮长河夜不渴。

无事而禅，待缘而作。一机一警谁与知，百发百中弦衔筈。
郭圣与黄希声问候
陈起（宋代）

山有灵芽可点金，名医未遇若为寻。
药房掩昼情多感，竹榻逢秋老不禁。
座上遍将唐帖揭，架中闲取晋诗吟。
病怀得此相料理，更接兰交问讯音。
览天童示寂偈
释慧空（宋代）

太白峰前青海尾，一目秋光弥万里。渔翁醉入芦花深，白鸟不飞天在水。
咏古 其四
虞俦（宋代）

斗酒金銮笔下春，脱靴力士几曾嗔。后生不谓寻常事，惊怪先生胆是身。
二月即事
周孚（宋代）

穷阎无邸报，病耳信涂传。黄鹄来严道，朱罴化羽渊。

秋云那蔽日，夏潦漫稽天。叹息韦刘辈，牵连亦外迁。
薜农寺连月不相见雪中思其所居对湖山之胜一诗呈之
韩淲（宋代）

窗外湘山雪正奇，不知曾费几篇诗。我穷正堕京城日，公达宜居台省时。

春近定须归柳叶，腊残应弗问梅枝。他年拂袖岷峨去，好话江东有客思。
拟寒山寺 其七十七
释怀深（宋代）

人身有一疾，呻吟彻眠梦。买药与呼医，告佛仍设供。

诸佛虽不语，悯汝颠倒重。杀羊食其心，何不念他痛。
正夫草卷已就余例亦奏牍今得绝笔
郑獬（宋代）

琳琅之宝出荆山，合作珪璋与佩环。
楚泽白茅最微陋，何缘亦在贡书间。
宿峻极下院
张耒（宋代）

天寒苍山高，野寺在山麓。
长林系我马，古屋留客宿。
空岩阴风系，达旦号古木。
梦为神仙游，境界脱尘俗。
平明出户望，晓日在岩腹。
冰霜刮昏霾，万丈攒翠玉。
山行日已久，常苦见未足。
犹同贤者处，愈久愈可欲。
传闻峻极岭，千里如在目。
愧尔岩上僧，穷年玩幽独。
寄题叶叔明盛圃熙春堂四首且为他日往游之约 其三
刘一止（宋代）

个侬传得嘉荣唱，天上偷来曲度新。他时莫向樽前误，客似周郎解觑人。
和骆华分水岭诗
林致诚（宋代）

莫言种木事平平，多少行人上玉京。
岂惮炎途依密荫，云天大芘尽蒙成。
陈涉起义
司马迁（两汉）

陈胜者，阳城人也，字涉。吴广者，阳夏人也，字叔。陈涉少时，尝与人佣耕，辍耕之垄上，怅恨久之，曰：“苟富贵，无相忘。”佣者笑而应曰：“若为佣耕，何富贵也？”陈涉太息曰：“嗟乎，燕雀安知鸿鹄之志哉！”

二世元年七月，发闾左适戍渔阳九百人，屯大泽乡。陈胜、吴广皆次当行，为屯长。会天大雨，道不通，度已失期。失期，法皆斩。陈胜、吴广乃谋曰：“今亡亦死，举大计亦死，等死，死国可乎？”陈胜曰：“天下苦秦久矣。吾闻二世少子也，不当立，当立者乃公子扶苏。扶苏以数谏故，上使外将兵。今或闻无罪，二世杀之。百姓多闻其贤，未知其死也。项燕为楚将，数有功，爱士卒，楚人怜之。或以为死，或以为亡。今诚以吾众诈自称公子扶苏、项燕，为天下唱，宜多应者。”吴广以为然。乃行卜。卜者知其指意，曰：“足下事皆成，有功。然足下卜之鬼乎？”陈胜、吴广喜，念鬼，曰：“此教我先威众耳。”乃丹书帛曰：“陈胜王”，置人所罾鱼腹中。卒买鱼烹食，得鱼腹中书，固以怪之矣。又间令吴广之次所旁丛祠中，夜篝火，狐鸣呼曰：“大楚兴，陈胜王！”卒皆夜惊恐。旦日，卒中往往语，皆指目陈胜。
再经太平观访沈道士不遇二首
陈舜俞（宋代）

不见芝岩驾鹤翁，抱琴归去悄无踪。
黄花似有东篱旧，山后山前取次逢。
次韵幼春归里却寄 其一
林朝崧（清代）

莫言为庶尚清门，洒削椎埋世所尊。五亩蓬蒿初谢客，一经耒耜欲传孙。

儒巾侠剑成长物，马磨牛宫在小村。淡泊齑盐吾敢恨？十年前已算牢盆。
皇帝合春帖子六首
苏颂（宋代）

律管已当人统月，斗杓初建孟陬辰。
新修元佑万年历，今日才开第五春。
和唐韦相国盛山十二咏 其二 隐月岫
韦骧（宋代）

隐月月非隐，岫名诚强名。清光中夜满，谁谓碍峥嵘。
闻砧
许及之（宋代）

秋来风物自凄清，叶叶枝枝策策鸣。近砌不堪催织语，远砧更送断肠声。

苦心且作丁当和，积恨终凭熨帖平。寒女终身无褐彩，绮罗通夕课寒檠。
赠费唐衢方伯
郑学醇（明代）

东藩左辖命方新，曾是薇垣玉润人。岭管旧看龙表气，道傍犹润御时轮。

虞廷岳牧咨良弼，周室旬宣赖世臣。祖命对扬如召虎，肯将勋业数麒麟。
玉楼春
石孝友（宋代）

春生泽国芳菲早。楼外墙阴闻语笑。东君著意到西园，点破施朱浑未了。

楚云暮合吴天杳。天色沈沈云扰扰。洞门深闭月输孤，不见当时张好好。
贫居
陈某（宋代）

秋风山木飞，秋日独行时。
身共衣冠老，妻嫌富贵迟。
自分浇菊水，閒写咏贫诗。
此意不可说，夜窗明月知。
休日阅古堂小宴
宋祁（宋代）

宴堂丛橑倚晨霏，客衽风清酒力微。
曲沼新荷能碍钓，霁林浓力不通飞。
盘纷素脍鱼腴美，齿渍寒津蔗境肥。
一笑相欢无吏责，张扶应悟坐曹非。
和石昌言学士官舍十题·蔬畦
梅尧臣（宋代）

手自除荒手自锄，葱鍼已插壅薤本。
朝芸夕灌岂不勤，比食翦苗闲且稳。
【双调】夜行船_咏金莲颜色
吕止庵（元代）

咏金莲
颜色天然风韵佳，据精神闭月羞花。腻粉妆，施匀罢，风流处那些儿堪画。
【步步娇】微露金莲唐裙下，端的是些娘大，刚半札。若舞霓裳将翠盘踏，若是觑绝他，不让杨妃袜。
【沉醉东风】那步轻轻慢撒，移踪款款微踏。或是到晚夕，临床塌，拥鲛绡枕边灯下。那的是冤家痛紧恰，脱了鞋儿缠咱。
【拨不断】为冤家，恨咱家。三兜根用意收拾煞，缠得上十分紧恰。怕松时重套上吴绫袜，从缠上几时撇下。
【离亭宴煞】比如常向心头挂，争如移上双肩搭。问得冤家既肯，须当手内亲拿。或是肐膊上擎，或是肩儿上架。高点银釭看咱，口店弄着彻心儿欢，高跷着尽情儿耍。
赋张舍人抱啸堂五首 其一
姜特立（宋代）

长身踽踽万夫雄，抵掌燕然立骏功。韬略故家传圯上，行藏高志似隆中。
经王先生故居
赵嘏（唐代）

晚波东去海茫茫，谁识蓬山不死乡。

弄玉已归萧史去，碧楼红树倚斜阳。
独坐众绿轩
杨试昕（清代）

空院寂无声，斜日澹檐宇。风细落桐花，叶上如闻雨。
山中秋夕
吴询（清代）

柴门秋色暝，独坐竹林间。白鹤自飞去，暮云时往还。

弹琴爱流水，学道喜空山。更采东篱菊，归来且闭关。
晨雨
陆游（宋代）

挥汗驱蚊废夜眠，清晨一雨便翛然。
凉生池阁衣巾爽，润入园林草木鲜。
青蒻云腴开斗茗，翠甖玉液取寒泉。
饭余一枕华胥梦，不怪门生笑腹便。
病起题山舍壁
李煜（五代）

山舍初成病乍轻，杖藜巾褐称闲情。
炉开小火深回暖，沟引新闲几曲声。
暂约彭涓安朽质，终期宗远问无生。
谁能役役尘中累，贪合鱼龙构强名。
用坡仙梅花十韵·赞梅
刘黻（宋代）

万卉千葩总一家，木心才蠹脉皆邪。
山窗玉立如风宪，人指为花不是花。
集古 怀古
李俊民（金朝）

暮云宫阙古今情，芳草长含玉辇尘。春意自知无主惜，落花犹似堕楼人。
禽兽昆虫之孝十首·羊羔
林同（宋代）

已分机上肉，谁藏腹下刀。
安知羊不死，乃复自羊羔。
读陶渊明诗
李复（宋代）

渊明才力高，诗语最萧散。
矫首捐末事，阔步探幽远。
初若不相捐，再味意方见。
旷然闲寂中，奇趣高蹇{左山右产}。
众辞肆滂葩，奸怪露舒惨。
凋刻虽云工，真风在平澹。
距今几百年，有作皆愧赧。
予尝跂清尘，忽忽气相感。
安得起从游，绝顶与同览。
与介卿诸君泛舟小港过栅头花埭晚经大通寺而归
岑澄（清代）

十里松溪不觉赊，扁舟乘涨掠堤斜。秋风禾黍牛羊路，暮雨蒲蒋雁鹜家。

临水有园皆种柳，泊船无岸不偎花。闻钟又渡鹅潭去，回首空江半落霞。
如梦令·物外遨游落魄
谭处端（元代）

物外遨游落魄。步步清凉云脚。闲里弄虚空，别有蓬莱期约。这着。这着。细细人情除削。
登焦山塔二首 其一
陈柏（宋代）

远寻兰若访参寥，仰见龙蛇窟宅高。试上云梯舒望眼，蓬莱咫尺限云涛。
得诸季书报薛克寅范茂载胡仲俨皆物故感怆有作
李纲（宋代）

新故继凋丧，初非因荷戈。波惊川阅水，霜早叶辞柯。

世上故人少，录中新鬼多。浮生端若此，伤感意如何。
大酺纪事十四韵
宋祁（宋代）

太极登徽册，鸿恩润庆图。
三秋少皞月，五日汉家酺。
硕惠东西暨，高年左右趋。
云雷方霈泽，酒食更成需。
慈宴周绵宇，宸嬉极上都。
风飞迎沛筑，尊满列尧衢。
鼍伐渔阳鼓，龙吟北里竽。
激波呈曼衍，跳索戏都卢。
虎瑟修旃映，鸱夷后乘俱。
瑞烟浮玉戟，灵旭射金铺。
篚帛侔王镐，童冠盛舞雩。
歌忘齐国味，辱免绛人涂。
紫宙纖罗廓，层穹协气敷。
万灵酣饫赐，朝野正多娱。
忆仙姿（二之二）
贺铸（宋代）

彩舫解维官柳。楼上谁家红袖。团扇弄微风，如为行人招手。回首。回首。云断武陵溪口。
乙卯都门杂感 其八
唐烜（清代）

一代论风雅，渔洋神韵标。明湖赋秋柳，遗恨在南朝。

辞汉铜仙泣，朝周玉马骄。前贤如可作，何但客魂销。
东郊赋诗
郭震（唐代）

今日出东郊，东郊好春色。
青青原上草，莫放征马食。
莫莫堂新竹
谢薖（宋代）

僻寂漏茅屋，萧梢新竹枝。径迷人不到，荫密鸟还知。

绿色葱葱换，薰风细细吹。即看柯叶老，不受岁寒欺。
哭潘恭叔宣干
韩淲（宋代）

怜我山之涧，高轩昔再过。人生倏长往，天意竟如何。

德学知能绍，儒言信不磨。春风青宿草，宰上想坡陀。
太湖沿檄西原道即事三首 其三
程俱（宋代）

道旁瓮盎如汝阳，石间电雹如吕梁。不知身世在何许，举头四山郁苍苍。
卧羊山
郑士懿（宋代）

见羊疑是已叱石，见石翻疑未叱羊。
非石非羊何所见，这些意思难商量。